**INFORMACIJA ASMENIMS IR ŠEIMOMS, NUOMOJANTIEMS KLAIPĖDOS MIESTO SAVIVALDYBĖS SOCIALINĮ BŪSTĄ**

Asmenų ir šeimų, nuomojančių socialinį būstą, sąrašas yra sudarytas ir paskelbtas, vadovaujantis Lietuvos Respublikos paramos būstui įsigyti ar išsinuomoti įstatymu.

Asmenys ir šeimos, nuomojančios socialinį būstą privalo Lietuvos Respublikos gyventojų turto deklaravimo įstatyme nustatyta tvarka ir terminais (iki **2021 m.** **gegužės 1 d.**) deklaruoti turtą (įskaitant gautas pajamas), pateikiant Valstybinei mokesčių inspekcijai Metinę gyventojo (šeimos) turto deklaraciją už kalendorinius 2020 metus **(forma FR0001)**. Nuomos sutartys su nuomininkais, neįvykdžiusiais Paramos būstui įsigyti ar išsinuomoti įstatyme nustatytos šios pareigos, nutraukiamos.

Asmenų ir šeimų, gyvenančių Klaipėdos mieste, Paramos būstui įsigyti ar išsinuomoti įstatymo 11 straipsnio 2 dalyje nurodyti deklaruoto turto (įskaitant gautas pajamas) dydžiai, teisei į socialinio būsto nuomą pagrįsti:

1) asmens be šeimos grynosios metinės pajamos - 46VRP\* dydžių arba **5888 Eur** , turtas – 93 VRP dydžių arba **11904 Eur**;

2) dviejų ar trijų asmenų šeimos grynosios metinės pajamos – 91 VRP dydžių arba **11648 Eur**, turtas -168 VRP dydžių arba **21504 Eur**;

3) keturių ir daugiau asmenų šeimos grynosios metinės pajamos vienam asmeniui neturi viršyti 26VRP dydžių arba **3328 Eur** ir turtas vienamasmeniui **–** 75 VRParba **9600 Eur**

\*VRP – valstybės remiamas pajamų dydis, kuris yra **128** Eurai.

Socialinio būsto nuomininkai teisę į socialinio būsto nuomą išsaugo, jei jų (šeimos atvejų - visų pilnamečių šeimos narių) deklaruotas kalendorinių metų turtas, (įskaitant gautas pajamas), viršija nurodytus ribinius dydžius teisei į socialinio būsto nuomą pagrįsti ne daugiau kaip 25 procentais.

**1. Socialinio būsto nuomos sąlygų keitimas**

Klaipėdos miesto savivaldybės taryba 2020 m. spalio 29 d. sprendimu Nr. T2-240 „Dėl savivaldybės būsto ir socialinio būsto nuomos tvarkos aprašo patvirtinimo“ patvirtino naują Savivaldybės būsto ir socialinio būsto nuomos tvarkos aprašą, kurio 65 punkte nurodyta, kad socialinio būsto nuomininkai, kurių praėjusių kalendorinių metų deklaruotas turtas (įskaitant gautas pajamas) daugiau kaip 25 procentais viršija Įstatymo 11 straipsnio 3 dalyje nustatytus pajamų ir turto dydžius, gali teikti prašymą Savivaldybei nuomoti šį būstą kaip Savivaldybės būstą rinkos kainomis, jei jie neturi nuosavybės teise kito tinkamo būsto ir jei jie yra:

* **neįgalieji, asmenys, sergantys lėtinių ligų, įrašytų į Vyriausybės ar jos įgaliotos institucijos patvirtintą sąrašą, sunkiomis formomis, ir šeimos, kuriose yra tokių asmenų;**
* **senatvės pensijos amžių sukakę asmenys.**
* **šeimos, auginančios tris ir daugiau vaikų ir (ar) vaikų, kuriems nustatyta nuolatinė globa;**

Socialinio būsto nuomininkai, kurių praėjusių kalendorinių metų deklaruotas turtas (įskaitant gautas pajamas) daugiau kaip 25 procentais viršija Įstatymo 11 straipsnio 3 dalyje nustatytus pajamų ir turto dydžius ir kurie neatitinka anksčiau nurodytų Tvarkos apraše išvardintų atvejų, laikomi praradusiais teisę į socialinio būsto nuomą ir iš socialinių būstų turi išsikelti.

**2. Socialinio būsto nuomos lengvatų taikymas**

Asmenys ir šeimos, pageidaujantys (pageidaujančios) atleidimo nuo išnuomoto jiems socialinio būsto nuomos mokesčio mokėjimo, turi atitikti šiuos Tvarkos aprašo 61 punkte išdėstytus kriterijus:

* deklaruotos praėjusių kalendorinių metų pajamos tenkančios vienam asmeniui (šeimos atveju-vienam šeimos nariui) per mėnesį negali būti didesnės, nei 1,5 valstybės remiamo pajamų didžio (VRP);
* jie turi naudotis Piniginės socialinės paramos nepasiturintiems gyventojams įstatyme nustatyta pinigine socialine parama bei kita parama.
* jie turi būti:

**• neįgalieji, asmenys, sergantys lėtinių ligų, įrašytų į Lietuvos Respublikos Vyriausybės ar jos įgaliotos institucijos patvirtintą sąrašą, sunkiomis formomis ir šeimos, kuriose yra tokių asmenų;**

**• šeimos, auginančios tris ir daugiau vaikų ir (ar) vaikų, kuriems nustatyta nuolatinė globa;**

**• asmenys, sulaukę senatvės pensijos amžių.**

Prašymai asmenų ir šeimų, neatitinkančių anksčiau visų išvardintų Tvarkos aprašo 61 punkto reikalavimų, nebus tenkinami.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_